„Mézeskalács”

**Életben, halálban**

1.

“Istara hercegnő szülei korai halála után ment hozzá Tenebra urához, Buleor herceghez, hogy országaikat egyesítve létrehozzanak egy minden eddiginél erősebb, összetartóbb államot.” Ez állt a könyv második fejezetének első lapján.

Kezem megremegett, tollammal egy ferde vonalat hagyva a lap alsó felén, ahol eddig a történetem írtam, mintegy naplóként, esetleg visszaemlékezésként. Bármiként tekintettem rá, a nyomtatott részek nem voltak mások, mint sekély igazságok; történetek, gondosan létrehozva, hogy egy tökéletes képet vetítsenek és elfedjék az igazságot, egy új, makulátlan történelmet alkotva. A sietségben meglehetősen ferdén, kézzel papírra vetett mondatok a saját igazságaim voltak, amikről nem beszéltek emberek és nem szóltak könyvek. Hogy is beszélhettek vagy írhattak volna róla, az ilyesmi csak városi mondákban marad fenn, az is egy rémesen eltorzított verzióban, már ha tudnak eleget ahhoz, hogy az igazságot addig alakítsák, amíg a kívánt célt elérik és amíg az új történet már csak árnyéka annak, ami valójában történt.

Először az első oldalra lapoztam, ahol a cím alá a “Nyomokban igazságot tartalmaz” feliratot firkáltam, majd fellapoztam a könyv hátuljában nyomtatott szavak nélkül hagyott, üres oldalakat, és írni kezdtem a könyv igazságot tartalmazó részét:

“Istara vagyok, Alara és Astar egyetlen gyereke. A virágzó királyság, Isteor aranykorában születtem, a szüleim uralkodtak az óceán közepén elhelyezkedő sziget felett.

A király és a királyné tizenhét éves koromban váratlanul elhaláloztak, az ország nemesei pedig választás elé állítottak: vagy átadom a trónt Ilezának, az unokatestvéremnek, vagy az általuk támogatott, egyik szomszédos királyság hercegéhez megyek hozzá.

A csupán pár napi hajóútra lévő Tenebra hercege, Buleor mindenképpen biztos választásnak tűnt. A herceg Isteor nemeseinek támogatását élvezte, házasságunkkal elérhettem, hogy megtartsam az országot, egyesítsem Tenebrával, így az állam megerősödhet és végül is, elértem azt, amiről álmodoztam, hogy királynőként uralkodhatom az országom felett. Szóval nem gondolkodás nélkül, de igen kevés megfontolással belementem a házasságba.

Az eljegyzés után május hónap 28. napján házasodtunk össze a tenebri várpalotában, ahol először engem, majd az isteori főpalota kápolnájában Buleort is megkoronázták. Így hát az országok egyesültek, én pedig Buleorhoz hasonlóan egyszerre két ország felett uralkodhattam: Isteor felett mint isteori királynő, Tenebra felett mint tenebri királynő.

Úgy hangzik, mintha a gyerekkori álmom teljesült volna, ugye? Nem teljesült. Az álmomban volt egy társam életben, halálban, akit tiszta szívemből szeretek. A valóságban volt egy férjem, akinek azért voltam a felesége, mert királynő szerettem volna lenni.

Az álom egy társat tartalmazott, a valóság pedig egy eszközt.

Buleor nem vette észre, hogy az előbbi helyett az utóbbi kategóriába tartozik. Szívéből szeretett, és néha erősen felfordult a gyomrom a gondolattól, hogy csak a célom elérése érdekében tettetek és mutatok hasonló érzelmeket. Aztán emlékeztettem magam, hogy a királyságom sokkal fontosabb, mint akármilyen érzelem, és a gyomorforgató érzés rögtön sehol nem volt.

Mindent megtettem volna az országomért, sok mindent meg is tettem. Uralkodásom ötödik évének őszén a királyságot a Tenebrán áttörő laemák támadták, fenyegetve a sziget fennmaradását. Nem volt olyan sereg, ami képes volt ellenségként bejutni Tenebra szigetére. Egy sem. A királyságot minden eddigit felülmúló háború fenyegette, én pedig minden igyekezetem ellenére képtelen voltam megállítani a laema hadakat, akik addigra már betörtek Isteor szigetére és a keleti partok városait dúlták. Úgyhogy az utolsó megoldáshoz folyamodtam, amihez valaha valaki folyamodni tud; felkerestem Niatert és a segítségét kértem. Ő levette a nyakamból a zalenite nyakláncot, amit Buleor ajándékozott nekem egyik évfordulónkra, majd egy kisebb szertartás után visszanyújtotta azt, és azt mondta, hogy “Amint a Nap eltűnik a főváros mögött, éjszakát borítva és új napot hozva az országra, az uralkodó visszatér, hogy újra uralkodjon a királysága felett.”

Másnap délutánra a laema csapatok elérték a fővárost, ahol az ország serege, élén a királlyal és királynővel hadba vonult a támadók ellen. Az isteor és tenebri hadseregek elestek, a két uralkodó pedig odaveszett a csatamezőn.

Aztán az egyik uralkodó Isteor fővárosában találta magát, nyolcszáz évvel később. Ez vagyok én. Csak ez az ország nem Isteor.

Én ugyanolyan vagyok, mint mikor elestem a csatában huszonkét évesen, bár lehet, hogy az eltelt évektől már 835-nek számítok. Az eltelt évektől, amik nem tudom, hogy teltek el.

Isteor pedig a felismerhetetlenségig megváltozott. Már csak azok az épületek állnak, amiket a laema hadak nem semmisítettek meg és amit a mai emberek jónak találnak. A mai emberek pedig igazából nem találnak jónak semmit. Soha nem elégedettek, vágyakoznak többre, jobbra, máséra, nem érik be semmivel, és én ilyen emberek közt élem a mindennapjaim két éve, mióta visszatértem a királyságba. Azóta sem tudom mitől, vagy hogyan, bár egy halvány sejtésem van, mert a zalenite nyaklánc még mindig nyakamban lóg.”

2.

- Tőlünk balra látható az isteori főpalota, az uralkodó lakhelye egészen a tizenhetedik század végéig, amíg a meglepetésszerűen támadó laema seregek fel nem égetik - léptem fel a főbejárathoz vezető lépcsősor második fokára, hogy átlássak az általam vezetett csoporton, akik jelenleg egymást félrelökve törekedtek közelebb az épülethez.

- A palota kápolnája a másik oldalon található, a legendák szerint pontosan tizenöt hónapig építették az ország mesterei. Az épületrész a koronázások miatt nyugatra tájolt, bár keresztelések alkalmával a padokat elfordították, hogy a szertartás alatt észak felé nézzenek - a betanult hazugságok a megszokástól már szinte túl természetesen hangzottak a számból, ahogy túlharsogva a tömeg általános zaját igyekeztem a könyvekben leírt, hamis történelemnek megfelelően bemutatni a fővárost.

A főbejárat előtt megvártam, míg az egész csoport beözönlik a palotába. Ahelyett, hogy követném őket, inkább megkerültem az épületet és a naplementében szinte narancssárgára festett óceán partjára mentem, tudva, hogy a palotában egyedül is körül tudnak nézni és az én munkám idegenvezetőként a végéhez érkezett.

* Istara! - nevem hallatára gondolkodás nélkül megfordultam, szembetalálva magam az ismerős hang forrásával.

Semmit nem változott. Szinte türkizkék szemei ugyanúgy ragyogtak, mint mikor nyolcszáz évvel ezelőtt utoljára belenéztem. Halvány gödröcske jelent meg az arca jobb oldalán, ahogy száját mosolyra húzta, állát pedig a kelleténél magasabbra emelte, majdhogynem arrogánsan. Ennek ellenére mozdulatai mögött nem arrogancia, csak megszokás volt; máskülönben a koronája lecsúszott a fejéről.

- Buleor? - meglepetésemben hátraléptem a parton, növelve a kettőnk közti távolságot, a döbbenettől nemcsak a lélegzetem állt el, de szerintem még a szívem is elfelejtett dobogni.

- Rég nem találkoztunk - nyújtotta kezét az egykori király, ahogy közelebb lépett.

Azt sem tudtam, hogy *én* mit keresek itt, az ő ittléte csak még jobban összezavart.

- Szeretném, ha velem jönnél.

- Hova? - alig tudtam kierőltetni ezt az egy szót.

- Haza - kijelentésére hitetlenül felröhögtem, de az arcomra fagyott a mosoly, ahogy szemében csak komolyságot láttam.

Volt egy rossz megérzésem. Nem tudtam, pontosan mivel kapcsolatban, de határozottan rossz megérzés volt, olyan, ami összeszorítja a torkot, görcsbe rándítja a gyomrot, és arra késztet, hogy átgondold, amit tenni fogsz. Velem is ezt tette.

Amíg volt egy részem, amelyik inkább menekülni akart, addig volt egy részem, amelyik meg akarta hallgatni az egykori királyt, és ez a rész győzött.

Néma másodpercek teltek el, Buleor pedig a nyakához nyúlva előkereste és az inge nyakrészén kívül helyezte nyakláncát, így az már nem volt takarásban. Gondolkodás nélkül a nyakláncomhoz kaptam, de meglepetésemre az még a helyén volt, hiába lógott a király nyakában egy, az enyémre kísértetiesen hasonlító medál.

Akkor végre összeraktam a képet. Niater azt mondta, hogy az uralkodó visszatér, hogy uralkodjon az ország felett. Mindketten uralkodók voltunk.

* Olyan jól előkészítettem mindent. Elintéztem a szüleid, elintéztem magamnak a szerelmed, elintéztem magamnak a trónodat! - az egykori királyt mély nevetés rázta meg. - Bevallom, nem számítottam rá, hogy elesek a csatában, de végül is Niater bűbája a javamra vált.

A lábaim földbe gyökereztek, megmozdulni is képtelen voltam a sokktól, de Buleor folytatta.

* Niater mágiája majdnem végső fázisában van, már csak az uralkodónak kell ténylegesen visszatérnie, hogy uralkodhasson.

Buleor szavai hidegek voltak, akárcsak a tekintete, ahogy minden lépésével egyre közelebb ért hozzám, én pedig rohanni akartam, de nem tudtam.

Fejét felemelte, fagyos tekintetével az enyémet kereste, ahogy még egyszer, utoljára önelégültem elmosolyodott. - Én vagyok az uralkodó.

3.

A legendák úgy tartják, hogy Istara és Buleor abban a pillanatban megszűnt létezni, amint Buleor letépte Istara nyakláncát. A medálok egysége megtört, megfosztva viselőit az egyetlen dologtól, ami ebben az életben tartotta őket.

Így ér véget a történet. Társak az életben, társak a halálban.